ડૉ. ડેવિડ ભલે કહેતા કે માનવી રોબો સાથે પ્રેમમાં પડશે કે લગ્ન કરશે પણ માનવીય હૂંફ કે સાથ કોઈ રોબો આપી શકશે નહીં. આજે સતત સફળતાની દોડમાં માનવી પોતે રોબો જેવો થઈ રહ્યો હોવાથી રોબોનો વિચાર કરે છે. પણ માનવીય સંવેદનાઓ અને લાગણી સમજી શકે એવો રોબો બનાવવો તે હજી કલ્પનાનો જ વિષય બનીને રહેશે. માનવી એવી કલ્પના કરવા જ લાગ્યો છે. એક અંગ્રેજી ફિલ્મ બની હતી જેમાં રોબોને પણ લાગણીશીલ દર્શાવ્યો હતો. સ્ત્રી સાથે કઈ રીતે સંવાદ સાધવો તે સમજવાને બદલે રોબોને સંવેદનશીલ બનાવવાનો પ્રયત્ન કરવો તે વાહિયાત બાબત છે. પુરુષને સંવેદના જોઈએ છે પણ પોતે બદલાવું નથી કે સમજવું નથી. ફક્ત એક પૂતળીની જેમ પુરુષની આસપાસ ફર્યા કરે, તેની દરેક ઈચ્છા પૂરી કરે તેવી સ્ત્રીની ઈચ્છા જ તેને રોબો બનાવવા સુધી લઈ જાય છે. પુરુષને ખરેખર શું જોઈએ છે તે સમજવાની જરૂર છે. સફળતા અને સત્તા માટે તે જેટલા પ્રયત્નો અને મહેનત કરે છે તેનાથી અડધી મહેનત સંબંધો માટે કરે તો રોબો સાથે લગ્ન કરવાની જરૂર ઊભી નહીં થાય.